Sklep Sveta

z dne 8. aprila 2003

o sklenitvi Sporazuma med Vlado Združenih držav Amerike in Evropsko skupnostjo o usklajevanju programov energetskega označevanja pisarniške opreme v imenu Skupnosti

(2003/269/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 113 v zvezi s členom 300(3) Pogodbe,

ob upoštevanju predloga Komisije [1],

ob upoštevanju mnenja Evropskega parlamenta,

ob upoštevanju naslednjega:

(1) Sprejeti je treba notranje postopke Skupnosti za zagotavljanje pravilnega delovanja Sporazuma med Vlado Združenih držav Amerike in Evropsko skupnostjo o usklajevanju programov energetskega označevanja pisarniške opreme, podpisanega v Washingtonu dne 19. decembra 2000 [2]. Treba je pooblastiti Komisijo, da lahko ob pomoči posebnega odbora, imenovanega s strani Sveta, oblikuje tehnične spremembe Sporazuma in sprejema sklepe o njegovem izvajanju. V vseh drugih primerih se sklep sprejema po normalnem postopku.

(2) Spremljanje izvajanja je poverjeno tehnični komisiji, ustanovljeni v skladu s Sporazumom.

(3) Vsaka pogodbenica je imenovala upravni organ. Skupnost je za svoj upravni organ imenovala Komisijo. Pogodbenici lahko sporazumno spremenita Sporazum in priloge ter dodata nove priloge.

(4) Evropsko sodišče [3] je razveljavilo Sklep Sveta 2001/469/ES z dne 14. maja 2001 o sklenitvi Sporazuma med Vlado Združenih držav Amerike in Evropsko skupnostjo o usklajevanju programov energetskega označevanja pisarniške opreme v imenu Skupnosti [4], ki ga je torej treba nadomestiti.

(5) Ta sporazum je treba potrditi –

SKLENIL:

Člen 1

Sporazum med Vlado Združenih držav Amerike in Evropsko skupnostjo o usklajevanju programov energetskega označevanja pisarniške opreme, vključno s prilogami, se odobri v imenu Skupnosti.

Besedilo Sporazuma in njegovih prilog je priloga k temu sklepu [5].

Člen 2

Predsednik Sveta v imenu Evropske skupnosti da uradno obvestilo, kot je predvideno v členu XII(1) Sporazuma.

Člen 3

1. V tehnični komisiji, ki jo določa člen VI Sporazuma, Skupnost zastopa Komisija, ob pomoči posebnega odbora, ki ga določi Svet. Komisija po posvetovanju s posebnim odborom izvaja komuniciranje, sodelovanje, spremljanje izvajanja in obveščanje iz členov V(5), VI(1) in (2) ter VIII(4) Sporazuma.

2. Pri pripravi stališč Skupnosti glede sprememb specifikacij in seznama pisarniške opreme v Prilogi C Sporazuma, Komisija upošteva mnenja Odbora za energetsko zvezdo Evropske skupnosti (European Community Energy Star Board, ECESB) iz členov 8 in 11 Uredbe (ES) št. 2422/2001/ES Evropskega parlamenta in Sveta z dne 6. novembra 2001 o programu Skupnosti za označevanje energetske učinkovitosti pisarniške opreme [6].

3. Stališča Skupnosti glede odločitev, ki jih sprejemata upravna organa, oblikuje, kar zadeva spremembe tehničnih specifikacij za pisarniško opremo, naštetih v Prilogi C k Sporazumu, Komisija po posvetu s posebnim odborom iz odstavka 1.

4. V vseh drugih primerih stališča Skupnosti glede odločitev, ki jih sprejemata upravna organa ali pogodbenici, oblikuje Svet po predlogu Komisije v skladu s členom 300 Pogodbe.

V Luxembourgu, 8. aprila 2003

Za Svet

Predsednik

G. Drys

[1] UL C 274 E, 28.9.1999, str. 16.

[2] UL L 172, 26.6.2001, str. 3.

[3] Sodba z dne 12. decembra 2002 v primeru C-281/01, Komisija Evropskih skupnosti proti Svetu Evropske unije (UL C 31, 8.2.2003, str. 3).

[4] UL L 172, 26.6.2001, str. 3.

[5] UL L 172, 26.6.2001, str. 3.

[6] UL L 332, 15.12.2001, str. 1.

--------------------------------------------------